Lasse Frimand Jensen fik i juni borgmesterkæden om halsen. Og var folk i tvivl om, hvorvidt den nytiltrådte socialdemokratiske borgmester brænder for kommunen, så er de det måske ikke længere. Den 37-årige politiker har i hvert fald fået en ny tusch, der gør, at han næppe glemmer Aalborg Kommune. Lasse Frimand Jensen har nemlig fået tatoveret Aalborg Kommunes logo på armen. - Det er helt særligt for mig, og jeg har længe ønsket at få den, men der har været ret travlt, så det passede først ind nu. Det handler i bund og grund om at vise den kærlighed, som jeg har til kommunen, jeg er født og opvokset i, siger Lasse Frimand Jensen til TV2 Nord. Stopper umiddelbart her Selv har politikeren på ingen måde fortrudt, at han var under nålen. Han er yderst tilfreds med resultatet. - Jeg synes, det er blevet rigtig flot med skyggerne, som giver tatoveringen en form for ekstra liv, og min kone var også glad og tilfreds med resultatet, selvom jeg på forhånd ikke havde clearet det med hende, siger en grinende borgmester. Skal endnu mere af Lasse Frimand Jensens krop, så dækkes af blæk, fristes man til at spørge. Hertil lyder svaret: - Nej, jeg skal umiddelbart ikke have flere tatoveringer. Hvis det endelig skulle være, så skulle det nok være noget, der indbefatter min familie, for jeg har ikke noget med dem, siger han. Foruden loget af Aalborg Kommune har borgmesteren også en fodboldtatovering på den anden arm.

Opsummering:
- Det handler om kærlighed til kommunen, siger Lasse Frimand Jensen (S).